6.4.2022
SK
Úradný vestník Európskej únie
C 152/79
3.2.
EHSV oceňuje, že Komisia najprv objasnila, aké opatrenia by sa bez predchádzajúceho oznámenia mohli prijať na základe súčasných pravidiel a zároveň zaviedla dočasný flexibilný regulačný rámec, ktorý umožnil poskytnutie bezprecedentnej štátnej pomoci v zjednodušenom procedurálnom rámci. 3.3.
Podľa tohto právneho rámca Generálne riaditeľstvo Komisie pre hospodársku súťaž (GR COMP) povolilo pozoruhodný počet národných režimov pomoci vo veľmi krátkom čase podľa toho, ako si to vyžadoval núdzový stav vyvolaný pandémiou, čím sa preukázala mimoriadna schopnosť konať. 3.4.
EHSV sa domnieva, že sa Komisii podarilo nájsť účinný kompromis medzi bezprecedentnou naliehavosťou zabezpečiť flexibilitu pravidiel štátnej pomoci a zároveň potrebou zaručiť minimálnu regulačnú úroveň a všeobecnú kontrolu Komisiou, ktorých cieľom je obmedziť nadmerné nerovnosti na vnútornom trhu z dôvodu rozdielnych možností členských štátov finančne zasahovať do podpory svojich hospodárstiev. 3.5.
Pluralita podporných opatrení regulovaných dočasným rámcom určených podnikom, okrem iného vrátane priamej pomoci, verejných záruk na bankové úvery, dotovaných úverov a podielov na kapitále spoločností, a značná kapacita povolených stropov pomoci najmä v nadväznosti na výsledok poslednej úpravy, ktorú Komisia urobila v januári 2021, sa ukázali ako primerané na riešenie krízy a vykázali významný kvalitatívny vývoj v porovnaní s predchádzajúcim dočasným rámcom prijatým v nadväznosti na finančnú krízu z roku 2008. 3.6.
Pokiaľ ide o vzťah medzi verejnou intervenciou v hospodárstve a pravidlami štátnej pomoci, EHSV zdôrazňuje, že je dôležité, aby pravidlá hospodárskej súťaže vychádzali aj zo správneho a nenarušujúceho vykonávania národných plánov obnovy a odolnosti, pri ktorých sa od členských štátov bude vyžadovať, aby ich realizovali s využitím európskych zdrojov, ktoré im budú poskytnuté. 3.7.
Pokiaľ ide o vzťah medzi protimonopolnými pravidlami podľa článku 101 ZFEÚ a pandemickou krízou, EHSV víta skutočnosť, že Komisia urýchlene prijala oznámenie týkajúce sa podpory projektov spolupráce medzi podnikmi, ktorých cieľom je obmedziť nedostatky pri dodávkach základných výrobkov a služieb počas pandémie a svoje tradičné usmernenia o dohodách o horizontálnej spolupráci prispôsobila osobitnému sociálnemu, hospodárskemu a zdravotnému prostrediu, ktoré sa vytvorilo v roku 2020. 3.8.
Zároveň za mimoriadne užitočné považuje vykonávacie predpisy, ktoré Komisia schválila v apríli 2020.
Ich účelom je dočasne spružniť uplatňovanie pravidiel hospodárskej súťaže v poľnohospodárskych odvetviach, ktoré sú najviac postihnuté pandémiou COVID-19.
Vďaka týmto predpisom môžu poľnohospodári a medziodvetvové organizácie prijímať dočasné kolektívne opatrenia na stabilizáciu určitých poľnohospodárskych odvetví. 3.9.
V správe o politike hospodárskej súťaže za rok 2020 sa opisujú aj činnosti na kontrolu fúzií, pričom bolo oznámených 361 transakcií a prijatých 352 rozhodnutí, z ktorých v 18 prípadoch vyplynuli hĺbkové intervencie.
Znamená to, že 76 % všetkých transakcií oznámených v roku 2020 bolo schválených zjednodušeným postupom v „1. etape“.
To poukazuje na efektívne fungovanie procesných pravidiel, čo je obzvlášť užitočné vzhľadom na obnovenie globálnej aktivity v oblasti fúzií a akvizícií uľahčovanej značnou likviditou, ktorá je v súčasnosti dostupná. 3.10.
EHSV sa napokon domnieva, že je veľmi dôležité, aby Európska sieť pre hospodársku súťaž (ECN), prostredníctvom ktorej sa koordinujú opatrenia národných orgánov ochrany hospodárskej súťaže a GR COMP, bola schopná komunikovať pevný spoločný postoj k uplatňovaniu pravidiel hospodárskej súťaže počas zdravotnej krízy spôsobenej ochorením COVID-19, aby sa zabránilo možnému oportunistickému a využívateľskému správaniu, ktoré je obzvlášť odsúdeniahodné a škodlivé v čase krízy. 4.
Digitálna transformácia a hospodárska súťaž 4.1.
Digitálna transformácia a rozvoj hospodárstva v oblasti nových informačných a komunikačných technológií vyvolávajú nové a dôležité otázky v súvislosti s hospodárskou súťažou.
EHSV preto považuje za dôležité, aby európske inštitúcie stanovili v tejto súvislosti vhodné pravidlá. 4.2.
V roku 2021 sa EHSV už vyjadril k trom hlavným legislatívnym návrhom prijatých Komisiou, v ktorých sa navrhujú regulačné opatrenia v kontexte digitálneho hospodárstva: k návrhu nariadenia Európskeho parlamentu a Rady o súťažeschopných a spravodlivých trhoch digitálneho sektora (akt o digitálnych trhoch) (1), návrhu nariadenia Európskeho parlamentu a Rady o jednotnom trhu s digitálnymi službami (akt o digitálnych službách) (2) a návrhu nariadenia Európskeho parlamentu a Rady o európskej správe údajov (akt o správe údajov) (3).
(1) (2) (3)
Ú. v.
EÚ C 286, 16.7.2021, s. 64.
Ú. v.
EÚ C 286, 16.7.2021, s. 70.
Ú. v.
EÚ C 286, 16.7.2021, s. 38.